钦定古今图书集成/明伦汇编/官常典/第103卷 > 《宣文诸王传论》同前
## 钦定古今图书集成/明伦汇编/官常典/第103卷 > 《宣文诸王传论》同前

平原，性理不恒，世莫之测。及其处乱离之际，属交争
之秋，而能远害全身，享兹介福，其愚不可及已。琅邪
武功既畅，饰之以温恭；扶风文教克宣，加之以孝行：
抑宗室之可称者也。齐王以两献之亲，弘《二南》之化，
道光雅俗，望重台衡，百辟具瞻，万方属意。既而地疑
致逼，《文雅》见疵，𬘘勗陈蔓草之邪谋，武皇深翼子之
滞爱，遂乃褫龙章于衮职，徙侯服于下藩，未及戒涂，
终于愤恚，惜哉！若使天假之年而除其害，奉缀衣之
命，膺负图之托，光辅嗣君，允釐邦政。求诸冥兆，或废
兴之有期，征之人事，庶胜残之可及。何八王之敢力
争，五胡之能竞逐哉！《诗》云：“人之云亡，邦国殄瘁。”攸实
有之，谗人罔极，交乱四国。其荀冯之谓也；